नई कविता के इन प्रतीकों की यह सीमा है कि इनका विषय नया कवि स्वयं ही है. कविता का विषय स्वयं कवि- और कभी-कभी स्वयं कविता ही- बन जाय, यह प्रवृत्ति निरंतर बढ़ती जा रही है जो एक इतिहासकार की दृष्टि में इस कविता के अन्त का सूचक है. अज्ञेय का ‘सीपी’ प्रतीक इस तथ्य को पूरी मार्मिकता के साथ उपस्थित करता है. युग के बालुका तट पर आज भी सृजनशील प्रतिभाएँ रौंदी हुई सीपियों के समान पड़ी हैं, जिनके मुख में अब किरकिराते रेत कन भरे हैं. कवि के अनुसार यही ‘रौंदे हुए इन्द्र धनु’ हैं.